Ehdotus NEUVOSTON ASETUS kaksikäyttötuotteiden ja -teknologian vientiä ja yhteisötoimituksia koskevan asetuksen (EY) N:o 1334/2000 muuttamisesta

(komission esittämä)

PERUSTELUT

Neuvoston asetuksen (EY) N:o 1334/2000 mukaisesti kaksikäyttötuotteita ja -teknologiaa on valvottava tehokkaasti silloin, kun niitä viedään yhteisöstä.

Jotta valvonta olisi aukotonta, kaksikäyttöasetusta annettaessa liitteen I ryhmä 0 (Ydinaineet, laitteistot ja laitteet) sisällytettiin kokonaisuudessaan liitteeseen IV (tässä liitteessä lueteltujen kaksikäyttötuotteiden yhteisötoimitukset ovat luvanvaraisia) niin, että jäsenvaltiot ja Euroopan unioni voivat täyttää kansainväliset velvoitteensa, joihin ne ovat sitoutuneet ydinalan viejämaiden ryhmässä (NSG).

Jäsenvaltioiden ja Euroopan komission edustajat allekirjoittivat 22. syyskuuta 1998 jäsenvaltioiden, Euroopan atomienergiayhteisön ja Kansainvälisen atomienergiajärjestön (IAEA) ydinmateriaalivalvontaa koskevien sopimusten lisäpöytäkirjat, joissa jäsenvaltiot velvoitetaan muun muassa toimittamaan tiedot erityislaitteista ja muista kuin ydinaineista sekä erityisesti niiden toimituksista.

Jäsenvaltiot ovat toimivaltaisia toimittamaan IAEA:lle erityislaitteiden ja muiden kuin ydinaineiden toimituksia koskevat tiedot, kun taas ydinaineita koskevien tietojen toimitus kuuluu Euratomin perustamissopimuksen nojalla yhteisön yksinomaiseen toimivaltaan.

Lisäpöytäkirjojen liitteen III mukaisesti yhteisön tehtävänä on toimittaa tällaisten aineiden yhteisötoimituksia koskevat tiedot IAEA:lle.

Asetuksessa N:o 1334/2000 ei kuitenkaan tehdä eroa toisaalta erityislaitteita ja muita kuin ydinaineita koskevien ja toisaalta ydinaineita koskevien velvoitteiden välillä. Tästä on seurannut, että asetukseen N:o 1334/2000 perustuva muiden kuin arkaluonteisten ydinaineiden yhteisövalvonta on luonut kaupan esteitä ilman, että Euratomin perustamissopimuksella jo taattu suojataso olisi mitenkään noussut.

Lisäksi näitä aineita koskeva yhteisön lupamenettely ei ole pelkästään tarpeeton - ottaen huomioon, että Euratomin turvavalvontatoimisto (joka saa tietonsa toimijoilta) kerää suoraan toimituksia koskevat tiedot ja toimittaa ne edelleen IAEA:lle - vaan myöskin vastoin Euratomin perustamissopimukseen perustuvaa ydinaineiden vapaan liikkuvuuden periaatetta.

Jäsenvaltiot ovat kuitenkin tunnustaneet vuonna 1984 antamassaan yhteistä politiikkaa koskevassa Dublinin julistuksessa tarpeen säilyttää yhteisövalvonta erityisen arkaluonteisina pidettyjen tuotteiden toimitusten osalta ydinasesulkua noudattaen. Tämä koskee seuraavia (0C002 kohtaan sisältyviä) erityisiä halkeamiskelpoisia materiaaleja: erotettu plutonium ja isotoopeilla 233 tai 235 yli 20-prosenttiseksi rikastettu uraani. Niiden valvontaa olisi jatkettava.

Näin ollen kohdat 0C001 (kokonaisuudessaan) ja 0C002 (osittain, erityisten halkeamiskelpoisten materiaalien, joiden valvontaa on jatkettava, erityinen arkaluonteisuus huomioon ottaen) sekä kohdat 0D001 ja 0E001 (siltä osin kuin ne liittyvät 0C001 kohtaan, jota ei kokonaisuudessaan valvota, ja siihen osaan 0C002 kohtaa, jota ei valvota) voidaan poistaa asetuksen liitteestä IV.

Tämä muutos liitteeseen IV edellyttää liitteessä II olevan osan 2 muuttamista. Mikäli näin ei toimita, liitteestä IV poistetut kohdat 0C001 ja 0C002 (osittain) sekä kohdat 0D001 ja 0E001, siltä osin kuin ne liittyvät kohtiin 0C001 ja 0C002 (osittain), siirtyisivät yleisvientilupamenettelyn piiriin. Luvan saatuaan toimituksia yhteisön ulkopuolisiin, liitteessä II olevassa osassa 3 lueteltuihin maihin ei enää valvottaisi. Tämä olisi ristiriidassa kunkin jäsenvaltion NSG:ssä tekemien sitoumusten kanssa. Tilanteen välttämiseksi on tarpeen lisätä liitteessä II olevaan osaan 2 liitteestä IV poistetut kohdat 0C001 ja 0C002 (osittain) sekä kohdat 0D001 ja 0E001, siltä osin kuin ne liittyvät kohtiin 0C001 ja 0C002 (osittain).

Komission ehdotus

Edellä sanotun perusteella on aiheellista

a) poistaa liitteessä IV oleva 0C001 kohta ('Luonnonuraani' tai 'köyhdytetty uraani' tai torium metallina, seoksena, kemiallisena yhdisteenä tai konsentraattina ja mikä tahansa muu aine, joka sisältää yhtä tai useampaa edellä mainituista);

b) poistaa liitteessä IV oleva 0C002 kohta osittain (Erityiset halkeamiskelpoiset materiaalit) Dublinissa 1984 annetun julistuksen mukaisesti [1]. Kyseisellä julistuksella rajoitetaan kahden erityisen halkeamiskelpoisen materiaalin eli erotetun plutoniumin ja isotoopeilla 235 tai 233 yli 20-prosenttiseksi rikastetun uraanin yhteisökauppaa. Näiden kahden materiaalin yhteisötoimituksiin tarvitaan jatkossakin lupa.

[1] "Jäsenvaltioiden ulkoministerit antoivat 20. marraskuuta 1984 yhteistä politiikkaa koskevan julistuksen, jonka Espanja, Itävalta, Portugali, Ruotsi ja Suomi ovat sittemmin hyväksyneet ja joka koskee erityisesti erotetun plutoniumin ja isotoopeilla 235 tai 233 yli 20-prosenttiseksi rikastetun uraanin yhteisötoimituksiin liittyviä järjestelyjä sekä jälleenkäsittelyyn, rikastukseen ja raskaan veden tuotantoon liittyviä laitoksia, keskeisiä pääkomponentteja ja tekniikkaa".

c) poistaa liitteessä IV olevat kohdat 0D001 ja 0E001, siltä osin kuin ne liittyvät kohtien 0C001 ja 0C002 (osittain) niihin aineisiin, jotka on poistettu liitteestä IV.

d) lisätä liitteessä II olevaan osaan 2 kohdat 0C001 ja 0C002 (osittain) sekä kohdat 0D001 ja 0E001, siltä osin kuin ne liittyvät kohtiin 0C001 ja 0C002 (osittain).

2000/0300 (ACC)

Ehdotus NEUVOSTON ASETUS kaksikäyttötuotteiden ja -teknologian vientiä ja yhteisötoimituksia koskevan asetuksen (EY) N:o 1334/2000 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen [2],

[2] EYVL C..., ..., s. ...

sekä katsoo seuraavaa:

(1) Kaksikäyttötuotteiden ja -teknologian vientiä koskevan yhteisön valvontajärjestelmän perustamisesta 22 päivänä kesäkuuta 2000 annetun neuvoston asetuksen (EY) N:o 1334/2000 [3] mukaisesti kaksikäyttötuotteita ja -teknologiaa on valvottava tehokkaasti silloin, kun niitä viedään yhteisöstä.

[3] EYVL L 159, 30.6.2000, s. 1.

(2) Jotta jäsenvaltiot ja Euroopan unioni voisivat täyttää kansainväliset velvoitteensa, joihin ne ovat sitoutuneet ydinalan viejämaiden ryhmässä, mainitun asetuksen liitteen I ryhmä 0 (Ydinaineet, laitteistot ja laitteet) on sisällytetty kokonaisuudessaan asetuksen liitteeseen IV (tässä liitteessä lueteltujen kaksikäyttötuotteiden yhteisötoimitukset ovat luvanvaraisia).

(3) Tästä on seurannut, että asetukseen (EY) N:o 1334/2000 perustuva muiden kuin arkaluonteisten ydinaineiden yhteisövalvonta on luonut kaupan esteitä ilman, että Euratomin perustamissopimuksella jo taattu suojataso olisi mitenkään noussut. Kyseisten aineiden valvonta on näin ollen syytä poistaa.

(4) Jäsenvaltiot ovat kuitenkin tunnustaneet vuonna 1984 antamassaan yhteistä politiikkaa koskevassa Dublinin julistuksessa tarpeen säilyttää yhteisövalvonta erityisen arkaluonteisina pidettyjen tuotteiden toimitusten osalta ydinasesulkua noudattaen. Näin ollen seuraavien (0C002 kohtaan sisältyvien) erityisten halkeamiskelpoisten materiaalien valvontaa on jatkettava: erotettu plutonium ja isotoopeilla 235 tai 233 yli 20-prosenttiseksi rikastettu uraani.

(5) Asetusta (EY) N:o 1334/2000 on näin ollen aiheellista muuttaa,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1334/2000 seuraavasti:

1) Lisätään liitteessä II olevan osan 2 ensimmäisen luetelmakohdan jälkeen seuraavat kolme luetelmakohtaa:

"- 0C001 'Luonnonuraani' tai 'köyhdytetty uraani' tai torium metallina, seoksena, kemiallisena yhdisteenä tai konsentraattina ja mikä tahansa muu aine, joka sisältää yhtä tai useampaa edellä mainituista;

- 0C002 muut kuin liitteessä IV mainitut erityiset halkeamiskelpoiset materiaalit;

- kohdat 0D001 (ohjelmistot) ja 0E001 (teknologia), siltä osin kuin ne liittyvät 0C001 kohdan aineisiin: 'Luonnonuraani' tai 'köyhdytetty uraani' tai torium metallina, seoksena, kemiallisena yhdisteenä tai konsentraattina ja mikä tahansa muu aine, joka sisältää yhtä tai useampaa edellä mainituista; ja 0C002 : muut kuin liitteessä IV mainitut erityiset halkeamiskelpoiset materiaalit.".

2) Korvataan liitteessä IV olevassa osassa II maininta "Liitteen I ryhmä 0 kokonaisuudessaan sisältyy liitteeseen IV" seuraavasti:

"Liitteen I ryhmä 0 kokonaisuudessaan sisältyy liitteeseen IV, lukuun ottamatta seuraavia materiaaleja:

- 0C001: tämä kohta ei sisälly liitteeseen IV;

- 0C002: 0C002 kohta sisältyy liitteeseen IV ainoastaan seuraavien erityisten halkeamiskelpoisten materiaalien osalta:

a) erotettu plutonium;

b) isotoopeilla 235 tai 233 yli 20-prosenttiseksi rikastettu uraani.

- Kohdat 0D001 (ohjelmistot) ja 0E001 (teknologia) sisältyvät liitteeseen IV, paitsi siltä osin kuin ne liittyvät 0C001 kohdan (kokonaisuudessaan) ja 0C002 kohdan (osittain) aineisiin, joita ei valvota (ja joihin eivät sisälly seuraavat erityiset halkeamiskelpoiset materiaalit: 'erotettu plutonium' ja 'isotoopeilla 235 tai 233 yli 20-prosenttiseksi rikastettu uraani'.".

2 artikla

Tämä asetus tulee voimaan viidentenä päivänä siitä päivästä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

RAHOITUSSELVITYS

1. TOIMENPITEEN NIMI

2. BUDJETTIKOHTA/-KOHDAT: A-7030

3. OIKEUSPERUSTA: ey:n perustamissopimuksen 133 artikla

4. TOIMENPITEEN KUVAUS

4.1 Toimenpiteen yleistavoite: Neuvoston asetuksen 1334/2000 (ns. kaksikäyttöasetus) liitteiden II ja IV muuttaminen

4.2 Toimenpiteen kesto ja sen uusimista koskevat yksityiskohtaiset säännöt:

Kestoa ei ole määritelty.

5. MENOJEN JA TULOJEN LUOKITUS: ei sovelleta.

6. MENO-/TULOLAJI: ei sovelleta.

7. RAHOITUSVAIKUTUKSET: ei sovelleta.

8. PETOSTEN TORJUNTATOIMET: ei sovelleta.

9. KUSTANNUSVAIKUTTAVUUSANALYYSI: ei sovelleta.

10. HALLINTOMENOT (YLEISEN TALOUSARVION PÄÄLUOKAN III OSA A)

Tiedot on toimitettava samanaikaisesti budjettipääosastoon ja henkilöstön ja hallinnon pääosastoon; viimeksi mainittu toimittaa tiedot budjettipääosastoon lausuntonsa kanssa.

Tarvittavat hallintomäärärahat saadaan varsinaisesti käyttöön vasta, kun komissio on tehnyt voimavarojen jakoa koskevan vuosittaisen päätöksensä, jossa otetaan huomioon budjettivallan käyttäjän vahvistamat lisämäärärahat ja lisähenkilömäärä.

10.1 Vaikutus toimien määrään

>TAULUKON PAIKKA>

Lisähenkilöstön osalta on ilmoitettava, millä aikataululla sitä tarvitaan.

10.2 Lisähenkilöstön käytön taloudellinen kokonaisvaikutus

(euroa)

>TAULUKON PAIKKA>

Määrät ilmaisevat ylimääräisen henkilöstön käytön kokonaiskustannukset koko ajalta, jos toimenpide on määräaikainen, ja 12 kuukauden ajalta, jos kestoa ei ole määritelty.

10.3 Toimenpiteestä aiheutuvien muiden toimintamenojen kasvu, etenkin komiteoiden ja asiantuntijaryhmien kokouskulut

(euroa)

>TAULUKON PAIKKA>

Määrät vastaavat toiminnan kokonaismenoja toimenpiteen koko keston ajalta, jos toimenpide on määräaikainen, ja 12 kuukauden ajalta, jos sen kestoa ei ole määritelty.